വാര്ത്തകള് വായിക്കുന്നത്... പനമരം കുഞ്ഞോത്തെ വീടുകളില് കേള്ക്കാം കുട്ടി വാര്ത്താവായനയുടെ അലയൊലികള്, പുസ്തകാസ്വാദനം, വിദ്യാഭ്യാസ പരിപാടികള്... കുഞ്ഞോം ഗവ. ഹയര് സെക്കന്ഡറി സ്കൂളിലെ വിദ്യാര്ഥികളാണ് റേഡിയോ കോര്ക്ക് എന്ന പേരില് ഓണ്ലൈന് റേഡിയോ സംപ്രേഷണവുമായി നാടിന്റെ മനം കവരുന്നത്. കോവിഡ് കാലത്ത് വീട്ടില് അടച്ചിരിക്കുന്ന വിദ്യാര്ഥികളുടെ വായന ശീലം വളര്ത്തിയെടുക്കുക, പൊതുവിജ്ഞാനം വര്ധിപ്പിക്കുക എന്നീ ലക്ഷ്യങ്ങള് മുന്നിര്ത്തിയാണ് ഓണ്ലൈന് റേഡിയോ എന്ന ആശയം സ്കൂളിലെ അധ്യാപകരും വിദ്യാര്ഥികളും ചേര്ന്ന് നടപ്പാക്കിയത്. പൂര്ണമായും വിദ്യാര്ഥികള് തന്നെയാണ് ഓണ്ലൈന് റേഡിയോയ്ക്ക് ചുക്കാന് പിടിക്കുന്നതെന്നുള്ളതും ശ്രദ്ധേയമാണ്. 12നാണ് റേഡിയോ കോര്ക്കിന്റെ ഉദ്ഘാടനം ജില്ല പഞ്ചായത്ത് സ്റ്റാന്ഡിങ് കമ്മിറ്റി ചെയര്മാന് ജുനൈദ് കൈപ്പാണി നിര്വഹിച്ചത്. ഇപ്പോള് കുഞ്ഞോത്തെ വീടുകളില് മുഴങ്ങുന്ന റേഡിയോക്ക് ജീവന് പകരുന്നത് സ്കൂളിലെ വിദ്യാര്ഥികള് തന്നെയാണ്. വാട്സ്ആപ്പ്, ടെലിഗ്രാം എന്നിവയിലൂടെയാണ് പരിപാടികള് സംപ്രേഷണം ചെയ്യുന്നത്. എന്നും രാവിലെ കൃത്യം 8ന് ഓണ്ലൈനായി റേഡിയോ വാര്ത്തകള് ജനങ്ങളിലേക്ക് എത്തും. തുടര്ന്ന് പത്ത് മിനിറ്റ് ദൈര്ഘ്യമുള്ള പുസ്തക പരിചയപ്പെടുത്തലും ഉണ്ടാകും. ഇതിന് പുറമെ എല്ലാ ചൊവ്വാഴ്ചയും വയനാട്ടിലെ വിനോദ സഞ്ചാര കേന്ദ്രങ്ങളെ പരിചയപ്പെടുത്തുന്നതിനായി വയനാടിനെ അറിയുക എന്ന പരിപാടിയും, എല്ലാ വ്യാഴാഴ്ചയും വിദ്യാഭ്യാസ സംബന്ധമായ പരിപാടിയും, ശനിയാഴ്ച കലാസാംസ്കാരിക വിനോദ പരിപാടിയും റേഡിയോയിലൂടെ സംപ്രേഷണം ചെയ്യുന്നുണ്ട്. എല്ലാ ഞായറാഴ്ചയും വാര്ത്ത അവലോകനവും റേഡിയോയിലൂടെ സംപ്രേഷണം ചെയ്യും. മോട്ടിവേഷന്, കൗണ്സലിങ്, പ്രമുഖരുമായുള്ള അഭിമുഖം എന്നീ പരിപാടികള്കൂടെ ഓണ്ലൈന് റേഡിയോയിലൂടെ തുടങ്ങുവാനുള്ള ആലോചനയിലാണ് കുഞ്ഞോം സ്കൂളിലെ അധ്യാപകരും വിദ്യാര്ഥികളും. പുതിയ കാലഘട്ടത്തില് സാങ്കേതികപരമായി വിദ്യാര്ഥികള് എങ്ങനെയാണ് ഇത്തരം കാര്യങ്ങള് കൈകാര്യം ചെയ്യുന്നതെന്ന് പൊതുസമൂഹത്തിലേക്ക് എത്തിക്കുക എന്ന ലക്ഷ്യത്തോടെയാണ് പരിപാടി സംഘടിപ്പിക്കുന്നതെന്ന് അധ്യാപകര് പറഞ്ഞു. ദേശാഭിമാനി വാര്ത്തകള് ഇപ്പോള് വാട്സാപ്പിലും ടെലഗ്രാമിലും ലഭ്യമാണ്. വാട്സാപ്പ് ചാനല് സബ്സ്ക്രൈബ് ചെയ്യുന്നതിന് ക്ലിക് ചെയ്യു.. ടെലഗ്രാം ചാനല് സബ്സ്ക്രൈബ് ചെയ്യുന്നതിന് ക്ലിക് ചെയ്യു.. Tags : മറ്റു വാര്ത്തകള്